Document ID: 32010D0216

KOMMISSIONENS AFGØRELSE
af 14. april 2010
om ændring af Europa-Parlamentets og Rådets direktiv 2009/42/EF om statistisk registrering af godstransport og passagerbefordring ad søvejen
(EØS-relevant tekst)
(2010/216/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2009/42/EF af 6. maj 2009 om statistisk registrering af godstransport og passagerbefordring ad søvejen (1), særlig artikel 3, og
ud fra følgende betragtninger:
(1)
Når der udarbejdes europæiske statistikker, bør der være et rimeligt forhold mellem brugernes behov og den byrde, der pålægges respondenterne.
(2)
Der er på EU-plan blevet foretaget en teknisk analyse af de eksisterende data, som er indsamlet i henhold til EU-bestemmelserne om statistisk registrering af godstransport og passagerbefordring ad søvejen, og af formidlingspolitikken, for at der kan foreslås mulige tekniske løsninger med henblik på at sikre størst mulig forenkling af de forskellige aktiviteter, der er nødvendige for produktionen af statistik, og samtidig afpasse den endelige produktion efter de nuværende og forventede brugerbehov.
(3)
Som et resultat af denne analyse bør de eksisterende kvartalsstatistikker over passagerbefordring i de største europæiske havne og de eksisterende kvartalsstatistikker over havnetrafik i de største europæiske havne indberettes til Kommissionen (Eurostat) og formidles årligt, mens variablen vedrørende klassifikationsdimensionen »skibets registreringsnationalitet« i de eksisterende kvartalsstatistikker over passagerbefordring i de største europæiske havne bør indsamles af medlemsstaterne på frivillig basis.
(4)
Det er nødvendigt at tilpasse nomenklaturen for havkystzoner og nomenklaturen for skibenes registreringsnationalitet til den tekniske udvikling.
(5)
Direktiv 2009/42/EF bør ændres i overensstemmelse hermed.
(6)
Foranstaltningerne i denne afgørelse er i overensstemmelse med udtalelse fra Udvalget for det Europæiske Statistiske System, der er nedsat ved Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker (2) -
VEDTAGET FØLGENDE AFGØRELSE:
Artikel 1
Bilag IV, V og VIII til direktiv 2009/42/EF erstattes af teksten i bilaget til nærværende afgørelse.
Artikel 2
Denne afgørelse træder i kraft dagen efter offentliggørelsen i Den Europæiske Unions Tidende.
Det første referenceår, for hvilket denne afgørelse anvendes, er 2009, og den finder således anvendelse på 2009-data.
Udfærdiget i Bruxelles, den 14. april 2010.

Labels: 8
19